b'\n_START_ARTICLE_\nSavile Row\n_START_PARAGRAPH_\nSavile Row er kendt som skr\xc3\xa6ddergade i Londons centrum. Den g\xc3\xa5r parallelt med Regent Street mellem Conduit Street i nord og Vigo Street i syd. Savile Row ligger i Mayfair, et omr\xc3\xa5de med mange eksklusive butikker og restauranter. Blandt de mest kendte skr\xc3\xa6ddere er Cad & the Dandy, Hardy Amies, Norton & Sons, Gieves & Hawkes, H. Huntsman & Sons og Henry Poole & Co. I enden af gaden finder man ogs\xc3\xa5 det popul\xc3\xa6re modehus Abercrombie & Fitch. I oktober 2012 \xc3\xa5bnede Alexander McQueen en butik der.\n_START_SECTION_\nHistorie\n_START_PARAGRAPH_\nSavile Row blev opf\xc3\xb8rt mellem 1731 og 1735 p\xc3\xa5 en del af ejendommen Burlington Estate. Den oprindelige plan formodes at v\xc3\xa6re tegnet af Colen Campell med Henry Flitcroft som hovedarkitekt under tilsyn af Daniel Garrett. I 1969 udviklede gaden sig til den skr\xc3\xa6ddergade, den nu er kendt som. Moderniseringen fortsatte i 1990\'erne, da designere som Richard James, Ozwald Boateng og Timothy Everest indtog gaden._NEWLINE_Savile Row har haft flere op- og nedture i popularitet, blandt andet da Giorgio Armani i 2006 kritiserede skr\xc3\xa6dderne i gaden for at v\xc3\xa6re umoderne, og kaldte den "en d\xc3\xa5rlig engelsk komedie".  Mange af Englands kendte designere begyndte karrieren her; og i1993 gik gaden i brechen for bevarelsen af herrernes traditionelle jakkes\xc3\xa6t. _NEWLINE_Det var p\xc3\xa5 taget af Apple-bygningen i Savile Row nummer tre at bandet The Beatles holdt sin allersidste koncert (Rooftop Concert) den 30. januar 1969. Koncerten skulle indg\xc3\xa5 i bandets planlagte film, Let it be.  Da de begyndte at spille lige i frokostpausen, og folk str\xc3\xb8mmede til, s\xc3\xa5 trafikken i gaderne standsede, m\xc3\xa5tte politiet efter 42 minutter og fem sange afbryde foretagendet.'